Det med at få jord under neglene, olie på fingerne, og det at dufte til høet i stalden er lige sagen for to unge nordjyske drenge. I to sæsoner har vi fulgt dem i "Knejter og kødkvæg", og serien er fortsat en succes.

I to sæsoner af "Knejter og Kødkvæg" har vi fulgt de to gæve nordjyske drenge Gustav og Simon. Første sæson var en vaskeægte seersucces, som på nuværende tidspunkt er blevet set 26.000 gange her på TV2 Nord og på Youtube sprænger de to gutter skalaen på vores eget site. Her har 420.000 afspillet sæsonen. I anden sæson kan man mærke, at de to drenge er ved at blive ældre. De tager mere ansvar, og interesserne er ved at ændre sig en smule. Knejterne har nemlig begge benzin i blodet, og særligt Gustav er temmelig betaget af at rode med maskiner. Nærmere bestemt hans gamle traktor, en Ferguson 26 benzinudgave. De unge mænd ser med Allerede inden sidste afsnit af sæson to er kommet på YouTube, har hele sæsonen omtrent 181.000 afspilninger. På Facebook, hvor vi på TV2 Nords side ofte publicerer små videoklip fra programmet, er det særligt de unge mænd i alderen 18-34, som ser med. - Det er da dejligt, at det ikke bare er de helt gamle og småbørn, der ser med, siger 13-årige Gustav Als. Og ganske beskedent tror han, at folk kun ser med, fordi det giver lidt ekstra underholdning for dem, der alligevel er hjemme. Nu hvor interessen i højere grad bevæger sig over mod maskiner, er det ikke sikkert, at man kommer til at se Gustav eller hans ko Pernille til dyrskue. - Jeg ved ikke helt med de dyrskuer. Måske skal jeg afsted, hvis der bliver holdt nogen i år, men ellers tror jeg ikke det bliver til mere, siger han. Se sidste afsnit af "Knejter og Kødkvæg herunder. Husk, at du altid kan se alle vores programmer på tv2nord.dk/tv.